b'\n_START_ARTICLE_\nDudo av Saint-Quentin\n_START_PARAGRAPH_\nDudo fra Saint-Quentin, eller Dudon, var en normannisk skribent og prest ved Saint-Quentin-klosteret hvor han f\xc3\xb8dt en gang rundt 965. Han d\xc3\xb8de en gang f\xc3\xb8r 1043. Han er kjent for verket Historien om Normannernes liv og d\xc3\xb8d, skrevet ca. 1020._NEWLINE_Dudo ble sent av Albert I, grev av Vermandois, p\xc3\xa5 et \xc3\xa6rend til Rikard I, hertug av Normandie. Han lyktes med sitt \xc3\xa6rend, og etter \xc3\xa5 ha gitt et godt inntrykk ved det normanniske hoffet tilbrakte han noen \xc3\xa5r i territoriet. I l\xc3\xb8pet av sitt andre opphold i Normandie skrev Dudo sin historie om normannerne, en oppgave som hertug Rikard hadde p\xc3\xa5lagt ham. Sv\xc3\xa6rt lite kjennes til fra Dudos liv, bortsett fra at han m\xc3\xa5 ha d\xc3\xb8d en gang f\xc3\xb8r 1043._NEWLINE_Hans verk, Historia Normannorum, eller Libri III de moribus et actis primorum Normanniae ducum, det vil si Historien om Normannernes liv og d\xc3\xb8d, ble skrevet en gang mellom 1015 og 1030, og var dedikert til biskop Adalberon av Laon. Dudo synes ikke \xc3\xa5 ha konsultert eksisterende dokumenter for sin fortelling, men \xc3\xa5 mottatt den fra muntlige kilder, det meste fra grev Raoul av Ivrey, en halvbror av hertug Rikard. F\xc3\xb8lgelig framtrer hans fortelling som en romanse og av den grunn har den blitt betraktet som ikke tillitvekkende av kritikere som Ernst D\xc3\xbcmmler og Georg Waitz._NEWLINE_Yngvar Ustvedt har gitt sin betraktning av Dudo i sin egen etterrettelige, men dog tendensi\xc3\xb8se historiefortelling Verre enn sitt rykte (2004): \xc2\xab...mye rent eventyrstoff, mange sagn, veldige overdrivelser og mange rene feil. Dudo var da ogs\xc3\xa5 mer av en dikter og en poet enn av en historiker. Men det store verket hans \xe2\x80\x93 Historien om Normannernes liv og d\xc3\xb8d, som delvis er skrevet p\xc3\xa5 prosa, delvis i verseform \xe2\x80\x93 inneholder ogs\xc3\xa5 etter mange forskeres mening, kjerner av historisk sannhet.\xc2\xbb_NEWLINE_I forordet til den engelske utgaven skriver den danske historikeren Eric Christiansen at \xc2\xabDet er noe hos ham som m\xc3\xa5 interesse.\xc2\xbb Med det mener Christiansen at ikke alt er uten troverdighet og usannsynlig, en oppfatning som ogs\xc3\xa5 blir delt av andre historikere._NEWLINE_Selv om Dudo var kjent med Vergil og andre latinske forfattere er hans egen latin affektert og obskur. Hans fortelling, skrevet vekselvis i prosa og poesi, er delt i fire deler, og handler om normannerne fra \xc3\xa5r 852 til hertug Rikard d\xc3\xb8r i 996. Verket glorifiserer normannerne, og det ble benyttet av William av Jumi\xc3\xa8ges, Wace, Robert av Torigni, William av Poitiers og Hugo av Fleury i sammensetningen av deres kr\xc3\xb8niker. Den ble f\xc3\xb8rste gang utgitt av A. Duchesne i hans Historiae Normannorum scriptores antiqui i Paris i 1619. Andre utgivelser er Patrologia Latina, tome cxli, av J. P. Migne (Paris, 1844), men den beste er kanskje den som ble redigert av J. Lair (Caen, 1865), selv om Lairs selvp\xc3\xa5lagte oppgave var \xc3\xa5 rehabilitere Dudo som historiker._NEWLINE_Dudos verk ble senere utvidet i verket Gesta Normannorum Ducum \xe2\x80\x93 D\xc3\xa5dene til de normanniske hertugene.'